sukhrobnurali/uzbek-legal-corpus huggingface dataset:
“Oʻzbekiston Respublikasi Sogʻliqni saqlash vazirligining sud-tibbiy ekspertiza muassasalarida sud-tibbiyot ekspertizalarini oʻtkazish tartibi toʻgʻrisidagi yoʻriqnomani tasdiqlash haqida”gi buyruq, shuningdek unga oʻzgartirishlarni oʻz kuchini yoʻqotgan deb topish toʻgʻrisida
(order, 2023-07-10)

Oʻzbekiston Respublikasi Vazirlar Mahkamasining 2023-yil 21-fevraldagi 73-son “Sud ekspertizasi tadqiqotlarini oʻtkazish tartibi toʻgʻrisidagi namunaviy nizomni tasdiqlash haqida”gi qaroriga muvofiq buyuraman: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. Oʻzbekiston Respublikasi sogʻliqni saqlash vazirining 2011-yil 25-iyuldagi 227-son “Oʻzbekiston Respublikasi Sogʻliqni saqlash vazirligining sud-tibbiy ekspertiza muassasalarida sud-tibbiyot ekspertizalarini oʻtkazish tartibi toʻgʻrisidagi yoʻriqnomani tasdiqlash haqida”gi buyrugʻi (roʻyxat raqami 2259, 2011-yil 28-avgust) (Oʻzbekiston Respublikasi qonun hujjatlari toʻplami, 2011-y., 34-35-son, 360-modda). 2. Oʻzbekiston Respublikasi sogʻliqni saqlash vazirining 2017-yil 19-oktabrdagi 114-son “Oʻzbekiston Respublikasi Sogʻliqni saqlash vazirligining sud-tibbiy ekspertiza muassasalarida sud-tibbiyot ekspertizalarini oʻtkazish tartibi toʻgʻrisidagi yoʻriqnomaning 1-bandiga oʻzgartirish kiritish haqida”gi buyrugʻi (roʻyxat raqami 2259-1, 2017-yil 23-noyabr) (Qonun hujjatlari maʼlumotlari milliy bazasi, 24.11.2017-y., 10/17/2259-1/0304-son). 3. Oʻzbekiston Respublikasi sogʻliqni saqlash vazirining 2022-yil 24-fevraldagi 6-son “Oʻzbekiston Respublikasi Sogʻliqni saqlash vazirligining sud-tibbiy ekspertiza muassasalarida sud-tibbiyot ekspertizalarini oʻtkazish tartibi toʻgʻrisidagi yoʻriqnomaning 13-bandiga oʻzgartirish kiritish toʻgʻrisida”gi buyrugʻi (roʻyxat raqami 2259-2, 2022-yil 17-mart) (Qonunchilik maʼlumotlari milliy bazasi, 17.03.2022-y., 10/22/2259-2/0235-son).
Xalqaro shartnomani tasdiqlash toʻgʻrisida
(resolution, 2023-04-04)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 22-moddasiga muvofiq: 1. 2022-yil 14-oktabr kuni Ostona shahrida Mustaqil Davlatlar Hamdoʻstligi ishtirokchi-davlatlarining Davlat rahbarlari kengashi yigʻilishida imzolangan Mustaqil Davlatlar Hamdoʻstligi ishtirokchi-davlatlari saylov organlari rahbarlarining Maslahatlashuv kengashini tashkil etish toʻgʻrisidagi Bitim tasdiqlansin. 2. Markaziy saylov komissiyasi mazkur xalqaro shartnomani amalga oshirish yuzasidan masʼul vakolatli organ boʻlishi maʼlumot uchun qabul qilinsin. 3. Tashqi ishlar vazirligi mazkur xalqaro shartnomaning kuchga kirishi uchun Oʻzbekiston Respublikasi tomonidan zarur boʻlgan davlat ichki tartib-taomillari bajarilganligi hamda uni amalga oshirishga masʼul boʻlgan vakolatli organ toʻgʻrisida depozitariyga tegishli bildirishnoma yoʻllasin. 4. Markaziy saylov komissiyasiga ushbu xalqaro shartnoma kuchga kirganidan keyin uning qoidalari bajarilishi ustidan belgilangan tartibda nazoratni taʼminlash tavsiya etilsin. 5. Mazkur qarorning ijrosini nazorat qilish Oʻzbekiston Respublikasi Prezidenti huzuridagi Xavfsizlik kengashi kotibi V.V. Maxmudov zimmasiga yuklansin.
“XT Xarid texnologiyalari” masʼuliyati cheklangan jamiyat ustav kapitalidagi davlat ulushini sotish boʻyicha chora-tadbirlar toʻgʻrisida
(resolution, 2022-12-31)

Davlat xaridlarining elektron tizimiga xususiy kapital ishtiroki uchun kengroq imkoniyatlar yaratish, ushbu sohadagi davlat ishtirokini qisqartirish va raqobat muhitini yanada yaxshilash maqsadida Vazirlar Mahkamasi qaror qiladi: 1. Iqtisodiyot va moliya vazirligi, Davlat aktivlarini boshqarish agentligining “XT Xarid texnologiyalari” masʼuliyati cheklangan jamiyat (keyingi oʻrinlarda — “XT Xarid texnologiyalari” MChJ) ustav kapitalidagi 50 foiz miqdoridagi davlat ulushini bozor qiymatida sotish toʻgʻrisidagi taklifiga rozilik berilsin. 2. Iqtisodiyot va moliya vazirligi uch kun muddatda “XT Xarid texnologiyalari” MChJ ustav kapitalidagi “Iqtisodiyot va moliya vazirligi Axborot texnologiyalari markazi” davlat unitar korxonasining 50 foiz miqdoridagi ulushini (keyingi oʻrinlarda — davlat ulushi) Davlat aktivlarini boshqarish agentligiga oʻtkazib berilishini taʼminlasin. 3. Davlat aktivlarini boshqarish agentligi: bir hafta muddatda “XT Xarid texnologiyalari” MChJ taʼsis hujjatlarini oʻzgartirgan holda davlat roʻyxatidan oʻtkazilishini; bir oy muddatda “XT Xarid texnologiyalari” MChJ ustav kapitalidagi davlat ulushining bozor qiymatini belgilangan tartibda aniqlanishini taʼminlasin. 4. Belgilansinki, “XT Xarid texnologiyalari” MChJ ustavidagi davlat ulushini sotish quyidagi tartibda amalga oshiriladi: Davlat aktivlarini boshqarish agentligi tomonidan “XT Xarid texnologiyalari” MChJ ning boshqa ishtirokchilariga va jamiyatning oʻziga davlat ulushini imtiyozli huquqdan foydalangan holda bozor qiymatida sotib olishlari mumkinligi toʻgʻrisida xabarnoma yuboriladi; “XT Xarid texnologiyalari” MChJning boshqa ishtirokchilari va jamiyatdan davlat ulushini imtiyozli huquqdan foydalangan holda sotib olish boʻyicha taklif kelib tushmagan taqdirda, davlat ulushi bozor qiymatidagi boshlangʻich narx bilan “E-auksion” elektron savdo platformasi orqali auksion savdolariga chiqariladi; davlat ulushi boʻyicha tasarruf etish huquqi uni sotib olish boʻyicha toʻlovlari toʻliq kelib tushgandan soʻng belgilangan tartibda rasmiylashtiriladi; davlat ulushini sotishdan tushgan mablagʻlar, istisno tariqasida, toʻliq miqdorda (bundan sotish bilan bogʻliq xarajatlar mustasno) “Iqtisodiyot va moliya vazirligi Axborot texnologiyalari markazi” DUKning moddiy-texnika bazasini mustahkamlashga yoʻnaltiriladi. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Qoʻchqorov zimmasiga yuklansin.
Pochta toʻlovining davlat belgilari davlat kolleksiyasi toʻgʻrisida nizomning 13-bandiga oʻzgartirish kiritish haqida
(resolution, 2022-12-30)

Oʻzbekiston Respublikasining “Standartlashtirish toʻgʻrisida”gi Qonuniga asosan Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi hamda Madaniyat vazirligi qaror qiladi: 1. Oʻzbekiston aloqa va axborotlashtirish agentligi hamda Oʻzbekiston Respublikasi Madaniyat va sport ishlari vazirligining 2010-yil 13-yanvardagi 10-8/125 va 1-QQ-son qarori (roʻyxat raqami 2077, 2010-yil 4-fevral) (Oʻzbekiston Respublikasi qonun hujjatlari toʻplami, 2010-yil, 5-son, 49-modda) bilan tasdiqlangan Pochta toʻlovining davlat belgilari davlat kolleksiyasi toʻgʻrisida nizomning 13-bandidagi “davlat standartining” degan soʻzlar “milliy standartining” degan soʻzlar bilan almashtirilsin. 2. Mazkur qaror 2023-yil 5-noyabrdan eʼtiboran kuchga kiradi.
Oʻzbekiston Respublikasi Tashqi iqtisodiy faoliyat tovar nomenklaturasining 2022-yilgi tahririni joriy etish toʻgʻrisida
(resolution, 2022-12-28)

Oʻzbekiston Respublikasi Tashqi iqtisodiy faoliyat tovar nomenklaturasini jahon amaliyotida qoʻllanilayotgan Tovarlarni tavsiflash va kodlashning uygʻunlashtirilgan tizimi (2022-yilgi tahriri) bilan unifikatsiyalash maqsadida: 1. Quyidagilar: Oʻzbekiston Respublikasi Oliy Majlisining 1998-yil 29-avgustdagi “Tovarlarni tavsiflash va kodlashtirishning uygʻunlashtirilgan tizimi toʻgʻrisidagi xalqaro konvensiyaga qoʻshilish haqida”gi 687-I-son qaroriga muvofiq Oʻzbekiston Respublikasi Tovarlarni tavsiflash va kodlashtirishning uygʻunlashtirilgan tizimi toʻgʻrisidagi xalqaro konvensiyaga (Bryussel, 1983-yil 14-iyun) qoʻshilganligi; Mustaqil Davlatlar Hamdoʻstligining Yagona tashqi iqtisodiy faoliyat tovar nomenklaturasi toʻgʻrisida 1995-yil 3-noyabrdagi bitimga muvofiq davlatlar Jahon bojxona tashkiloti tomonidan ishlab chiqilgan Tovarlarni tavsiflash va kodlashtirishning uygʻunlashtirilgan tizimiga asoslangan holda yagona Tashqi iqtisodiy faoliyat tovar nomenklaturasidan foydalanishi boʻyicha oʻzaro kelishuvga erishilganligi; Jahon bojxona tashkiloti tomonidan jahon savdosida muomalada boʻlgan tovarlarning xalqaro tasnifini uygʻunlashtirish maqsadida Tovarlarni tavsiflash va kodlashning uygʻunlashtirilgan tizimiga oʻzgartirish va qoʻshimchalar kiritilganligi; Mustaqil Davlatlar Hamdoʻstligining Yagona tashqi iqtisodiy faoliyat tovar nomenklaturasining 7-tahriri 2022-yil 1-yanvardan boshlab amaliyotga tatbiq etilganligi maʼlumot uchun qabul qilinsin. 2. Tovarlarni tavsiflash va kodlashning uygʻunlashtirilgan yangi tizimi negizida ishlab chiqilgan Oʻzbekiston Respublikasi Tashqi iqtisodiy faoliyat tovar nomenklaturasining 2022-yilgi tahriri 2023-yil 1-yanvardan boshlab amalga kiritilsin. 3. Vazirlar Mahkamasi 2023-yil 1-yanvarga qadar Tashqi iqtisodiy faoliyat tovar nomenklaturasining 2022-yilgi tahriri amalga kiritilishi munosabati bilan tasniflash kodlari oʻzgargan mahsulotlar roʻyxatini tasdiqlasin. 4. Investitsiyalar va tashqi savdo vazirligi hamda Davlat bojxona qoʻmitasi 2023-yil 1-yanvarga qadar Oʻzbekiston Respublikasi Tashqi iqtisodiy faoliyat tovar nomenklaturasining 2022-yilgi tahriri chop etilishini va manfaatdor tashkilotlarga yetkazilishini, shuningdek, oʻz rasmiy veb-saytlarida joylashtirilishini taʼminlasin. 5. Oʻzbekiston Respublikasi Prezidentining 2017-yil 28-dekabrdagi “Oʻzbekiston Respublikasi Tashqi iqtisodiy faoliyat tovar nomenklaturasining 2017-yilgi versiyasini joriy etish toʻgʻrisida”gi PQ-3448-son qarori 2023-yil 1-yanvardan eʼtiboran oʻz kuchini yoʻqotgan deb hisoblansin. 6. Mazkur qarorning ijrosini nazorat qilish Bosh vazir oʻrinbosari J.A. Xodjayev hamda Davlat bojxona qoʻmitasi raisi A.Yu. Mavlonov zimmasiga yuklansin.
Budjet tashkilotlarida buxgalteriya hisobi toʻgʻrisidagi yoʻriqnomaga qoʻshimcha va oʻzgartirishlar kiritish haqida
(order, 2022-12-22)

Oʻzbekiston Respublikasining Budjet kodeksi hamda Oʻzbekiston Respublikasining “Buxgalteriya hisobi toʻgʻrisida”gi Qonuniga muvofiq buyuraman: 1. Oʻzbekiston Respublikasi moliya vazirining 2010-yil 17-dekabrdagi 105-son buyrugʻi (roʻyxat raqami 2169, 2010-yil 22-dekabr) (Oʻzbekiston Respublikasi qonun hujjatlari toʻplami, 2010-y., 51-son, 502-modda) bilan tasdiqlangan Budjet tashkilotlarida buxgalteriya hisobi toʻgʻrisidagi yoʻriqnomaga ilovaga muvofiq qoʻshimcha va oʻzgartirishlar kiritilsin. 2. Mazkur buyruq rasmiy eʼlon qilingan kundan eʼtiboran kuchga kiradi. 1. 248-band quyidagi mazmundagi xatboshi bilan toʻldirilsin: “140 “Depozitga qoʻyilgan pul mablagʻlari” subschyotidagi mablagʻlarni undirish imkoniyati boʻlmaganda, mazkur Yoʻriqnomaning 251-bandi talablari ushbu mablagʻlar uchun ham tatbiq etiladi.”. 2. 251-band quyidagi tahrirda bayon etilsin: “251. Budjet tashkilotlari umumiy daʼvo muddati davomida oʻzlarining debitorlik qarzlarini undirish choralarini koʻrishi lozim. Budjet tashkilotining debitorlik qarzlari umumiy daʼvo muddati tugagan, ushbu qarzdorlikni undirilishi yuzasidan tegishli sud qarori qabul qilingan hamda qarzdorning undiruv qaratilishi mumkin boʻlgan mol-mulki yoki daromadlari yoʻqligi tufayli ijro hujjatlari tashkilotga qaytarilgan taqdirda mazkur debitorlik qarz umidsiz debitorlik qarz deb hisoblanadi va budjet tashkiloti tomonidan tashkilot rahbari ruxsati bilan belgilangan tartibda hisobdan chiqariladi. Bu qarzdorlik qarzdorning mulkiy ahvoli oʻzgargan taqdirda undirib olish imkoniga ega boʻlish maqsadida kuzatib borish uchun u hisobdan chiqarilgan paytdan boshlab balansdan tashqari 05 schyotda koʻrsatilishi lozim. Balansdan tashqari 05 schyotda koʻrsatilgan mablagʻlar 3 yildan soʻng, balansdan tashqari schyotdan ham hisobdan chiqariladi.”. 3. 63-ilova mazkur qoʻshimcha va oʻzgartirishlarning ilovasiga muvofiq tahrirda bayon etilsin. Guruhlar tartib raqami Kichik guruhlar tartib raqami Asosiy vositalarning nomi Eskirishning yillik eng yuqori normasi, foizlarda I Binolar va inshootlar 1. Binolar 5 2. Inshootlar 10 II Quvurlar, elektr uzatish va telekommunikatsiyalar liniyalari 15 III Mashinalar va uskunalar (transport uskunalaridan tashqari) 20 IV Transport uskunalari 1. Havo va kosmik uchish apparatlari va ular bilan bogʻliq uskunalar, kemalar va qayiqlar, lokomotivlar va harakatdagi tarkib (temir yoʻl tarkibi) 10 2. Avtotransport vositalari, avtomobil kuzovlari (korpuslari), tirkamalar va yarim tirkamalar, boshqa transport uskunalari 20 V Kompyuterlar va periferiya uskunalari 40 VI Boshqa guruhlarga kiritilmagan amortizatsiya qilinadigan aktivlar 15 ”.
“Yer kadastriga doir axborotlarni manfaatdor yuridik va jismoniy shaxslarga berish tartibi toʻgʻrisidagi nizomni tasdiqlash toʻgʻrisida”gi qaror, shuningdek unga oʻzgartirishlarni oʻz kuchini yoʻqotgan deb topish toʻgʻrisida
(order, 2022-12-21)

Oʻzbekiston Respublikasi Vazirlar Mahkamasining 2022-yil 18-oktabrdagi 610-son “Koʻchmas mulkka boʻlgan huquqlarning hisobini yuritishda shaffoflikni taʼminlash, shuningdek, kadastr sohasidagi ayrim maʼmuriy tartib-taomillarni takomillashtirish chora-tadbirlari toʻgʻrisida”gi qaroriga muvofiq buyuraman: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur buyruq 2023-yil 1-yanvardan kuchga kiradi. 1. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining 2016-yil 27-apreldagi 34-son “Yer kadastriga doir axborotlarni manfaatdor yuridik va jismoniy shaxslarga berish tartibi toʻgʻrisidagi nizomni tasdiqlash toʻgʻrisida”gi qarori (roʻyxat raqami 2791, 2016-yil 24-may) (Oʻzbekiston Respublikasi qonun hujjatlari toʻplami, 2016-y., 21-son, 245-modda). 2. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining 2017-yil 15-dekabrdagi 9-son “Yer kadastriga doir axborotlarni manfaatdor yuridik va jismoniy shaxslarga berish tartibi toʻgʻrisidagi nizomga oʻzgartirishlar kiritish haqida”gi qarori (roʻyxat raqami 2791-1, 2017-yil 22-dekabr) (Oʻzbekiston Respublikasi qonun hujjatlari toʻplami, 2017-y., 51-son, 1255-modda). 3. Oʻzbekiston Respublikasi Davlat soliq qoʻmitasi huzuridagi Kadastr agentligi direktorining 2021-yil 28-sentabr 10-son “Yer kadastriga doir axborotlarni manfaatdor yuridik va jismoniy shaxslarga berish tartibi toʻgʻrisidagi nizomni tasdiqlash toʻgʻrisida”gi qarorga oʻzgartirishlar kiritish haqida”gi buyrugʻi (roʻyxat raqami 2791-2, 2021-yil 21-oktabr) (Qonun hujjatlari maʼlumotlari milliy bazasi, 21.10.2021-y., 10/21/2791-2/0984-son).
“Koʻchmas mulk boʻyicha kadastr muhandisining malaka shahodatnomasini berish tartibi toʻgʻrisidagi nizomni tasdiqlash haqida”gi qaror, shuningdek unga oʻzgartirish va qoʻshimchalarni oʻz kuchini yoʻqotgan deb topish toʻgʻrisida
(order, 2022-12-21)

Oʻzbekiston Respublikasi Vazirlar Mahkamasining 2022-yil 18-oktabrdagi 610-son “Koʻchmas mulkka boʻlgan huquqlarning hisobini yuritishda shaffoflikni taʼminlash, shuningdek, kadastr sohasidagi ayrim maʼmuriy tartib-taomillarni takomillashtirish chora-tadbirlari toʻgʻrisida”gi qaroriga muvofiq buyuraman: 1. Ayrim idoraviy normativ-huquqiy hujjatlar ilovaga muvofiq oʻz kuchini yoʻqotgan deb topilsin. 2. Mazkur buyruq Oʻzbekiston Respublikasi Davlat aktivlarini boshqarish agentligi va Oʻzbekiston Respublikasi Savdo-sanoat palatasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasining 2019-yil 17-dekabrdagi 11-son “Koʻchmas mulk boʻyicha kadastr muhandisining malaka shahodatnomasini berish tartibi toʻgʻrisidagi nizomni tasdiqlash haqida”gi qarori (roʻyxat raqami 3211, 2020-yil 17-yanvar) (Oʻzbekiston Respublikasi qonun hujjatlari toʻplami, 2020-y., 1-2-son, 21-modda). 2. Oʻzbekiston Respublikasi Davlat soliq qoʻmitasi huzuridagi Kadastr agentligi direktorining 2022-yil 10-avgustdagi 7-2022-son “Koʻchmas mulk boʻyicha kadastr muhandisining malaka shahodatnomasini berish tartibi toʻgʻrisidagi nizomga oʻzgartirish va qoʻshimchalar kiritish toʻgʻrisida”gi buyrugʻi (roʻyxat raqami 3211-1, 2022-yil 9-sentabr) (Qonun hujjatlari maʼlumotlari milliy bazasi, 09.09.2022-y., 10/22/3211-1/0811-son).
Notariuslar tomonidan amalga oshiriladigan huquqiy va texnik tusdagi qoʻshimcha harakatlar uchun undiriladigan toʻlovlarning maksimal miqdorlariga qoʻshimchalar kiritish toʻgʻrisida
(order, 2022-12-19)

Oʻzbekiston Respublikasining “Notariat toʻgʻrisida”gi Qonuni, Oʻzbekiston Respublikasi Prezidentining 2018-yil 13-apreldagi PQ-3666-son “Oʻzbekiston Respublikasi Adliya vazirligi faoliyatini yanada takomillashtirishga doir tashkiliy chora-tadbirlar toʻgʻrisida”gi qarori va Oʻzbekiston Respublikasi Vazirlar Mahkamasining 2020-yil 16-martdagi 156-son “Nodavlat notarial faoliyatni tartibga soluvchi normativ-huquqiy hujjatlarni tasdiqlash toʻgʻrisida”gi qaroriga muvofiq buyuraman: 1. Oʻzbekiston Respublikasi adliya vazirining 2020-yil 29-maydagi 112-mh-son buyrugʻi (roʻyxat raqami 3235, 2020-yil 29-may) (Qonun hujjatlari maʼlumotlari milliy bazasi, 29.05.2020-y., 10/20/3235/0698-son) bilan tasdiqlangan Notariuslar tomonidan amalga oshiriladigan huquqiy va texnik tusdagi qoʻshimcha harakatlar uchun undiriladigan toʻlovlarning maksimal miqdorlariga ilovaga muvofiq qoʻshimchalar kiritilsin. 2. Ushbu buyruq Oʻzbekiston Respublikasi Monopoliyaga qarshi kurashish qoʻmitasi bilan kelishilgan. 3. Mazkur buyruq rasmiy eʼlon qilingan kundan eʼtiboran kuchga kiradi. 1. Quyidagi mazmundagi 27-pozitsiya bilan toʻldirilsin: “ 27. Notarius tomonidan Vazirlar Mahkamasining 2017-yil 9-fevraldagi 66-son qarori bilan tasdiqlangan Tadbirkorlik subyektlarini davlat roʻyxatidan oʻtkazish tartibi toʻgʻrisidagi nizomning 2-ilovasida nazarda tutilgan Tadbirkorlik subyektlari yagona davlat reyestridan maʼlumotlar berilganligi uchun undiriladigan yigʻimlar stavkalarining 4-bandida belgilangan hujjatlarni axborot-kommunikatsiya texnologiyalari orqali olish va chop etish (har bir yuridik shaxs uchun)*** 5 % ”. 2. Izoh quyidagi mazmundagi xatboshi bilan toʻldirilsin: “***Mazkur haq miqdorlarining 27-bandida nazarda tutilgan maksimal haq miqdorining 50 foizi “Adliya organlari va muassasalarida axborot-kommunikatsiya texnologiyalarini rivojlantirish markazi” davlat muassasasi hisob raqamiga vazirlik axborot tizimlarini rivojlantirish uchun yoʻnaltiriladi.”.
Kuz-qish mavsumida isteʼmolchilarni avtobenzin mahsulotlari bilan uzluksiz taʼminlash va ularning narxlari keskin oshishining oldini olish chora-tadbirlari toʻgʻrisida
(resolution, 2023-03-01)

Kuz-qish mavsumida isteʼmolchilarning avtobenzin mahsulotlariga boʻlgan ehtiyojini oʻz vaqtida taʼminlash, ularning narxlarini barqarorlashtirish hamda aholining ortiqcha sarf-xarajatlarini qisqartirish maqsadida: 1. Energetika vazirligi, Iqtisodiy taraqqiyot va kambagʻallikni qisqartirish vazirligi, Moliya vazirligi hamda Monopoliyaga qarshi kurashish qoʻmitasining 2022-yil 10-dekabrdan 2023-yil 31-dekabrga qadar import qilinadigan, mahalliy korxonalar tomonidan ishlab chiqariladigan va tadbirkorlik subyektlari tomonidan yakuniy isteʼmolchilarga sotiladigan AI-80 rusumli avtobenzin mahsuloti uchun, istisno tariqasida, aksiz soligʻini “nol” stavkada qoʻllash toʻgʻrisidagi taklifiga rozilik berilsin. 2. 2022-yil 10-dekabrdan 2023-yil 1-aprelga qadar Energetika vazirligi huzuridagi Neft mahsulotlari va gazdan foydalanishni nazorat qilish inspeksiyasi hamda Elektr energetikada nazorat inspeksiyasi tomonidan, istisno tariqasida, Oʻzbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish boʻyicha vakil bilan kelishmasdan tadbirkorlik subyektlarini ularning moliyaviy-iqtisodiy faoliyatiga aralashmagan holda energiya resurslaridan noqonuniy va samarasiz foydalanish holatlari boʻyicha tekshirishga ruxsat berilsin. Neft mahsulotlari va gazdan foydalanishni nazorat qilish inspeksiyasi hamda Elektr energetikada nazorat inspeksiyasi oʻtkaziladigan tekshiruvlar natijalari boʻyicha avtobenzin mahsulotlarining ortiqcha yoʻqotishlariga va talon-tarojliklarga yoʻl qoʻygan mansabdor shaxslarga nisbatan qonunchilik hujjatlarida belgilangan jazo choralarini qoʻllash, shuningdek, ularning faoliyatiga huquqiy baho berish yuzasidan huquqni muhofaza qiluvchi organlarga taqdimnomalar kiritib borsin. 3. Oʻzbekiston Respublikasi Prezidentining 2021-yil 17-martdagi “Yuqori likvidli va monopol tovarlarni sotish jarayonlariga bozor mexanizmlarini joriy etishni davom ettirish chora-tadbirlari toʻgʻrisida”gi PQ-5031-son qarori 1-bandining “v” kichik bandi oʻz kuchini yoʻqotgan deb hisoblansin. 4. Mazkur qarorning ijrosini nazorat qilish Bosh vazir oʻrinbosari J.T. Mirzamahmudov zimmasiga yuklansin.
Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizomga qoʻshimcha kiritish haqida
(resolution, 2022-12-12)

Bugungi kunda mamlakatimizda xavfsiz, tartibli va qonuniy mehnat migratsiyasi tizimi joriy qilinib, xorijda vaqtinchalik mehnat faoliyatini amalga oshirayotgan Oʻzbekiston Respublikasi fuqarolarining huquqlari va qonuniy manfaatlarini himoya qilish hamda ularni ijtimoiy-iqtisodiy jihatdan qoʻllab-quvvatlash boʻyicha zarur chora-tadbirlar amalga oshirilmoqda. Oʻzbekiston Respublikasi Bandlik va mehnat munosabatlari vazirligi huzuridagi Xorijda mehnat faoliyatini amalga oshiruvchi fuqarolarni qoʻllab-quvvatlash hamda ularning huquq va manfaatlarini himoya qilish jamgʻarmasi mablagʻlarini oqilona shakllantirish orqali xorijda vaqtinchalik mehnat faoliyatini amalga oshirayotgan Oʻzbekiston Respublikasi fuqarolarini qoʻllab-quvvatlash borasidagi ishlar samaradorligini yanada oshirish maqsadida Vazirlar Mahkamasi qaror qiladi: 1. Vazirlar Mahkamasining 2022-yil 22-fevraldagi 86-son qarori bilan tasdiqlangan Maxsus elektron tizim orqali ruxsat etish xususiyatiga ega ayrim hujjatlarni berish tartib-taomillari toʻgʻrisidagi yagona nizom 20-ilovasining 7-pozitsiyasi quyidagi mazmundagi oltinchi — toʻqqizinchi xatboshilar bilan toʻldirilsin: “Yuqorida koʻrsatilgan yigʻimlar summasi quyidagi tartibda taqsimlanadi: 10 foizi — Oʻzbekiston Respublikasi Adliya vazirligining Davlat xizmatlarini rivojlantirish jamgʻarmasiga; 11,25 foizi — Yagona interaktiv davlat xizmatlari portali orqali davlat xizmatlarini koʻrsatganlik uchun, shuningdek, 0,5 foizi Yagona billing tizimi orqali davlat xizmatlari koʻrsatganlik uchun Axborot-kommunikatsiya texnologiyalarini rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; qolgan mablagʻlarning 50 foizi vakolatli organning hisobvaragʻiga hamda 50 foizi Oʻzbekiston Respublikasi Bandlik va mehnat munosabatlari vazirligi huzuridagi Xorijda mehnat faoliyatini amalga oshiruvchi fuqarolarni qoʻllab-quvvatlash hamda ularning huquq va manfaatlarini himoya qilish jamgʻarmasiga yoʻnaltiriladi”. 2. Mazkur qarorning bajarilishini nazorat qilish Oʻzbekiston Respublikasi Bosh vazirining maslahatchisi — Xorijda vaqtinchalik mehnat faoliyatini amalga oshirayotgan Oʻzbekiston Respublikasi fuqarolari huquqlarini himoya qilish va xalqaro iqtisodiy hamkorlik masalalari departamenti boshligʻi M.A. Xayriddinov hamda Oʻzbekiston Respublikasi bandlik va mehnat munosabatlari vaziri N.B. Xusanov zimmasiga yuklansin.